端午游真如遲适遠從子由在酒局
作者：蘇軾
朝代：宋

paragraphs: 一與子由別，却數七端午。
身隨綵絲繫，心與昌歜苦。
今年匹馬來，佳節日夜數。
兒童喜我至，典衣具雞黍。
水餠既懷鄉，飯筒仍愍楚。
謂言必一醉，快作西川語。
寧知是官身，糟麴困熏煮。
獨携三子出，古剎訪禪祖。
高談付梁羅，詩力到阿虎。
歸來一調笑，慰此長齟齬。